དེ་ཡང་གཉའ་ཁྲིའི་གཟུགས་བྱད་ཀྱི་སྐོར་ལ་ཡོངས་ཁྱབ་རང་བཞིན་གྱི་ཤོད་སྟངས་གཙོ་བོར་གྱུར་པ་ནི་གསང་བ་བོན་ལུགས་དང་།གྲགས་པ་ཆོས་ལུགས།ཡང་གསང་ཐེ་བྲང་གི་ལུགས་བཅས་གསུམ་ཡིན་ལ།རྒྱའི་ཡིག་ཚང་འགར་ཡང་གཉའ་ཁྲིའི་འབྱུང་ཁུངས་ཀྱི་སྐོར་ལ་ཤར་ཕྱོགས་ནས་ཡོང་བའི་འཕན་མྱི་དང་གནམ་ནས་བྱུང་བ་ཞེས་ཤོད་སྟངས་མི་འདྲ་བ་རིགས་གཉིས་ཙམ་ཡོད་པར་གསལ་མོད།ཉེ་དེང་གི་བོད་ཀྱི་རིག་པ་སྨྲ་བའི་ཁྱབ་ཁོངས་སུ་གཉའ་ཁྲི་བཙན་པོ་ནི་སྤུ་བོའི་ཡུལ་གྱི་བན་བོན་ནུས་མཐུ་ཅན་རྣམས་ཀྱིས་ཐེ་བྲང་སྐྱས་འདེབས་བྱས་ནས་བོད་དུ་བཤུགས་པ་ལ།དེར་བོད་ཀྱི་མི་རྗེ་འཚོལ་བ་དང་ཕྲད་ནས་ཁྱོད་ཅི་འདྲ་ཞིག་ཡིན་བྱས་པས།ང་སྤུ་བོའི་ཡུལ་གྱི་མི་གཅིག་ཡིན་ཟེར་བས།འོ་ན་ཕྱག་སོར་དང་ལྕེ་ངོ་མཚར་ཆེ་བ་གཅིག་འདུག་པ།ཁྱོད་ལ་ནུས་མཐུ་འདྲ་བ་ཅི་ཡོད་བྱས་པས།ཁོ་ན་རེ་ནུས་མཐུ་དང་རྫུ་འཕྲུལ་ཆེ་གྲགས་པས་བཤུགས་པ་ཡིན་ཟེར།འོ་ན་ངེད་ཀྱི་རྗེ་བཅོལ་ལོ་བྱས་ནས་གཉའ་བའི་ཁྲི་ལ་བླངསཞེས་གཞན་ཡུལ་གྱི་མི་སྣ་ཞིག་ཕྱི་ནང་གི་བཀག་འགོག་ཅི་ཡང་མེད་པར་གློ་བུར་དུ་བོད་ཀྱི་རྒྱལ་པོར་གྱུར་པར་བཤད་ཡོད་ལ།ཤོད་སྟངས་གཞན་ཞིག་ནི་བོད་ཀ་གཡག་དྲུག་གི་རྗེ་བོ་དང་གཉའ་ཁྲི་བཙན་པོའི་བར་ལ་ཤ་ཁྲག་དང་རུས་རྒྱུད་ཀྱི་འབྲེལ་བ་ཡོད་པ་སྟེ།གཉའ་ཁྲི་བཙན་པོ་ནི་ཡབ་ལྷ་བདག་དྲུག་གི་ཚ་བོ་ཡིན་པར་བཤད་ཡོད་ཅིང་།གཉའ་ཁྲི་བཙན་པོ་ཉིད་བོད་ཀ་གཡག་དྲུག་གི་རྗེ་བོར་འགྱུར་དགོས་པའི་རྒྱུ་མཚན་ཡང་སྐབས་དེར་བོད་ཀ་གཡག་དྲུག་གི་རྗེ་བོའི་ཤུལ་འཛིན་མཁན་མེད་པ་གང་ཞིག་སྐབས་དེའི་བོད་ཀ་གཡག་དྲུག་ནིཞི་བདེ་ལྷིང་འཇགས་ཤིག་མ་ཡིན་པར་ཕྱི་ནང་གི་དཀའ་རྙོག་མང་པོ་ཞིག་ཕྲད་ཡོད་པ་དང་།དཀའ་རྙོག་དེ་དག་སེལ་པའི་ནུས་པ་གཉའ་ཁྲི་བཙན་པོ་ལ་འཛོམསཡོད་ཅེས་ཤ་ཁྲག་རུས་རྒྱུད་ཀྱི་འབྲེལ་བ་ལ་བརྟེན་ནས་གཉའ་ཁྲི་བཙན་པོ་ཉིད་བོད་ཀྱི་རྗེ་བོར་གྱུར་པའི་ཤོད་སྟངས་དེ་གཉིས་རེད།